BIZ ของดี ราคาถูก
สิ่งหนึ่งที่อาจารย์เชื่อเสมอมา และยังเชื่อต่อไปเรื่อย ๆ ก็คือ ร้อยละ 98 ของหุ้นที่จดทะเบียนอยู่ในตลาดหุ้น ล้วนเป็นหุ้นที่อยู่ในทิศทางที่เป็นบวก และผู้บริหารมีความตั้งใจที่จะทำให้ธุรกิจเติบโตอย่างยั่งยืน ซึ่งเป็นข้อมูลที่ทำให้อาจารย์ต้องพยายามสืบเสาะ พร้อมกับค้นหาบริษัทดาวเด่น เพื่อทำการประเมินความน่าจะเป็นของหุ้นตัวนั้น ๆ
1 มี.ค. 2562

ตีแผ่บจ.ดัง
คุณอมร จากตลิ่งชัน กรุงเทพฯ พูดถึงหุ้น BIZ หรือ บริษัท บิสซิเนสอะไลเม้นท์ จำกัด (มหาชน) มีประเด็นให้คิดอยู่หลายเรื่องด้วยกัน แต่สิ่งที่ผมค่อนข้างสนใจเป็นพิเศษคือการขยับตัวของราคาหุ้นที่เป็นไปในทางดีขึ้นในช่วง 2 เดือนที่ผ่านมา ซึ่งแสดงให้เห็นว่า หุ้นตัวนี้มีอะไรดี ๆ ซ่อนไว้เยอะพอสมควร จึงอยากให้อาจารย์ช่วยประเมินสถานการณ์ของหุ้นตามท้องเรื่องที่เกิดขึ้น เพื่อใช้ประกอบการลงทุนในหุ้นตัวนี้ เพราะวิธีอธิบายของอาจารย์เข้าใจได้ง่าย และยังทำให้ผมฉุกคิดได้เป็นประจำครับ
 
สิ่งหนึ่งที่อาจารย์เชื่อเสมอมา และยังเชื่อต่อไปเรื่อย ๆ ก็คือ ร้อยละ 98 ของหุ้นที่จดทะเบียนอยู่ในตลาดหุ้น ล้วนเป็นหุ้นที่อยู่ในทิศทางที่เป็นบวก และผู้บริหารมีความตั้งใจที่จะทำให้ธุรกิจเติบโตอย่างยั่งยืน ซึ่งเป็นข้อมูลที่ทำให้อาจารย์ต้องพยายามสืบเสาะ พร้อมกับค้นหาบริษัทดาวเด่น เพื่อทำการประเมินความน่าจะเป็นของหุ้นตัวนั้น ๆ
ถึงกระนั้นก็ต้องยอมรับความจริงว่า ในตลาดหุ้นไม่มีใครเป็นผู้หยั่งรู้ไปหมดทุกเรื่อง และไม่มีใครที่กำหนดทิศทางของหุ้นต้องเป็นแบบนั้น หรือแบบนี้ ส่งผลให้รูปแบบการลงทุนระยะสั้น ระยะกลาง และระยะยาว มีผลต่อผลตอบแทนที่นักลงทุนจะได้รับอย่างมีนัยสำคัญเช่นกันครับ
เหมือนกับการลงทุนในหุ้น BIZ หรือ บริษัท บิสซิเนสอะไลเม้นท์ จำกัด (มหาชน) ซึ่งอาจารย์มองเป็นหุ้นที่เหมาะต่อการลงทุนระยะกลางนั้น มีพื้นฐานมาจากรูปแบบของการสร้างรายได้ และกำไรเป็นรอบ ๆ ซึ่งเป็นผลมาจากธุรกิจขายเครื่องมือแพทย์ขนาดใหญ่ต้องใช้เวลาในการสั่งซื้อ ติดตั้ง และเก็บเงิน ค่อนข้างนานกว่าธุรกิจซื้อมาขายไป
ผลดังกล่าวทำให้กำไรของบริษัทขึ้นอยู่กับงานในมือ (เหมือนธุรกิจก่อสร้าง) มีการส่งมอบงานเยอะขนาดไหน และประเด็นตรงนี้ก็ดูได้จากผลประกอบการในช่วงหลายปีที่ผ่านมา ผนวกกับในปี 2562 จะมีการบันทึกรายได้ก้อนใหญ่เข้ามาเป็นจำนวนมาก ย่อมเป็นกุญแจสำคัญที่บอกให้นักลงทุนรู้ว่า BIZ ได้กลายเป็นหุ้นที่น่าลงทุนยาว ๆ มากสุดตัวหนึ่งในจังหวะนี้นะครับ

ที่สำคัญคือ เมื่อนักลงทุนถอดรหัสจากกำไรต่อที่ 0.20 บาท เทียบกับค่า P/E ที่ระดับ 20 เท่า เป็นอย่างต่ำ จะเห็นว่าราคาเป้าหมายจะอยู่ที่ระดับ 4 บาท เป็นอย่างต่ำ หรือจะบวกพรีเมียมให้อีกนิดหน่อย ความน่าจะเป็นของหุ้นตัวนี้ก็จะอยู่ที่บริเวณ 5 บาท นะครับ
วันนี้ถึงต้องถามตัวนักลงทุนว่า กระบวนการทางความคิดข้างต้น ถูกต้องตามหลักไหม ? และน่าเชื่อถือขนาดไหน ? ล้วนเป็นเรื่องที่นักลงทุนต้องค้นหาด้วยตนเอง!
ส่วนที่อาจารย์เห็นแน่ ๆ ตอนนี้กลายเป็นเรื่องความ “ไม่แน่ใจ” ของนักลงทุนมีมากกว่าความ “แน่ใจ” จึงหันไปมองหุ้นตัวอื่นที่มีราคาใกล้เคียงกัน และราคาหุ้นวิ่งหวือหวากว่า เป็นการทดแทน ส่งผลให้หุ้นตัวนี้ไม่เป็นที่พูดถึงในหมู่นักวิเคราะห์อีกเลยไงครับ
นั่นหมายความว่า นักลงทุนต้องยอมรับสภาพการซื้อขายหุ้นจะทำได้ลำบากขึ้น เพราะหุ้นตัวนี้ได้เปลี่ยนโฉมไปเป็น “หุ้นปันผล” อย่างเต็มตัว ซึ่งเห็นได้จาก อัตราส่วนเงินปันผลตอบแทน (%) ไล่เรียงตั้งแต่ระดับ 2.92, 3.64 และ 5.71 ในช่วง 3 ปีที่ผ่านมา
นักลงทุนต้องตอบตัวเองให้ได้ว่า ซื้อหุ้นเพื่อเอา “ปันผล” หรือต้องการได้ “กำไร” จากส่วนต่างราคาหุ้นกันแน่นะครับ
สภาแมงเม่า : ดร.สมชาย
…
